b'\n_START_ARTICLE_\nMoose Johnson\n_START_PARAGRAPH_\nThomas Ernest "Ernie, Moose" Johnson (26. helmikuuta 1886 \xe2\x80\x93 25. maaliskuuta 1963) oli kanadalainen j\xc3\xa4\xc3\xa4kiekkoilija, jonka ammattilaisura kesti vuodesta 1905 vuoteen 1931._NEWLINE_H\xc3\xa4n kuului nelj\xc3\xa4 kertaa Stanley Cupin saavuttaneeseen joukkueeseen vuosien 1905 ja 1910 v\xc3\xa4lill\xc3\xa4 Montreal Wanderersin organisaatiossa. Seura pelasi ensin Eastern Canada Amateur Hockey Association -sarjassa (ECAHA) ja sittemmin National Hockey Association -liigassa (NHA). Johnson muutti l\xc3\xa4nteen ja vaihtoi samalla pelipaikkansa vasemmasta laitahy\xc3\xb6k\xc3\xa4\xc3\xa4j\xc3\xa4st\xc3\xa4 puolustajaksi liittyess\xc3\xa4\xc3\xa4n uudelleen perustetutun Pacific Coast Hockey Association -liigaan (PCHA) 1911. Seuranneen vuosikymmenen aikana h\xc3\xa4n edusti joukkueita New Westminster Royals, Portland Rosebuds ja Victoria Aristocrats. H\xc3\xa4net valittiin PCHA:n ykk\xc3\xb6st\xc3\xa4htikentt\xc3\xa4\xc3\xa4n kahdeksan kertaa. Vuonna 1916 h\xc3\xa4n pelasi Stanley Cupin finaalissa Portlandin riveiss\xc3\xa4. My\xc3\xb6hemmin Johnson pelasi ammattilaisena alasarjoissa Kaliforniassa, Minnesotassa ja Oregonissa ennen kuin j\xc3\xa4i el\xc3\xa4kkeelle kiekkoilusta 45 vuoden i\xc3\xa4ss\xc3\xa4._NEWLINE_Johnson tunnettiin j\xc3\xa4\xc3\xa4kiekon historian kenties pisimm\xc3\xa4n, 99 tuuman mittaisen mailan k\xc3\xa4yt\xc3\xb6st\xc3\xa4._NEWLINE_H\xc3\xa4net valittiin Hockey Hall of Fameen vuonna 1952.'